Siden Marliese Wessels og Claus Jørgensen
i 1993 købte deres gård på Langdal 4, Orø,
har de skabt produkter og oplevelser med fokus på økologien
og med deres gård som omdrejningspunkt.

Deres arbejde har bl.a. resulteret i
Marliese's Gårdcafé og OrØganics birkesaft-produkter.

## Vinene i Marliese's Gårdcafé

I 2007 begyndte Marliese at importere økologiske vine
fra små, familieejede vingårde i Tyskland.
Hun udvalgte vinene
ved besøg over flere dage hos vinbønderne og på BIOFACH,
verdens største økologiske fødevaremesse i Nürnberg.

Vinene solgte hun i begyndelsen via en hjemmeside,
som nu er nedlagt.

Da Marliese åbnede sin gårdcafé i pinsen 2009,
kom vinene selvfølgelig også på repertoiret der.

I 2013 var Marliese så heldig at blive udvalgt
til at servere sin Secco fra Rheinhessen
som velkomstdrink for regentparret og deres følge,
da de aflagde Orø et meget omtalt besøg.

Her i 2024 sælger Marliese vine fra følgende producenter:

Hvidvine: Weingut Hirschhof, Rheinhessen
![Foto: Claus Jørgensen](image2.jpeg)

Rosé & rødvine: Weingut Halter, Neckarsulm/Würrtemberg
![Foto: Claus Jørgensen](image1.jpeg)

Vinene sælges i caféens åbningsperiode maj-september
samt hele året til afhentning på bestilling via telefon eller sms.
Til jul er især Spätburgunder (Pinot Noir) og Lemberger,
der er lavet på Blaufränkisch druen, populære.



::: {.callout-note}

# Kontakt
**Mobil** 20 57 42 44  
**Mail** <marliese@biowein.dk>  
og <info@marliesesgaardcafe.dk>

:::

## Vin og andet godt fra Orøganic.dk

Claus Jørgensen er en rigtig ildsjæl,
som elsker at eksperimentere og udvikle nye produkter.
Hans birkevin er efterhånden kendt af mange på øen
og sælges ofte på øens markeder.
Og han eksperimenterer løbende med andre produkter,
bl.a. birkesennep, birkebobler og birkesirup.

### Birkevin

Processen fra birketræ til færdig birkevin er spændende:

Råvaren: Marliese og Claus kom til Orø i 1993
og købte en dejlig gård midt på øen.
I 2010 plantede de skov på 16 ha.,
og det er birketræer herfra, Claus tapper for saft
til brug i bl.a. vinproduktionen.

Marts/april: Aftapning.
30-40 af birketræerne i skoven med en diameter på mindst 20 cm tappes.
De største træer kan give over fem liter på en dag.

![Saften tappes i det tidlige forår. Foto: Claus Jørgensen](image3.jpeg)

Opbevaring:
Da saften skal bruges eller fryses indenfor tre dage,
fryser Claus ofte portionerne i sine store frysere,
indtil han har mindst 150 liter.

Produktion:
Saften tilsættes derefter økologisk rørsukker og økologisk gær,
hvorefter den hældes på ståltanke,
hvor den lagres lufttæt i cirka et halvt år.

Aftapning:
Inden aftapningen smager Claus
og hans samarbejdspartner Bjarne Thougaard fra Vinperlen i Gislinge
løbende på vinen,
indtil den har præcis den smag, Claus foretrækker.
Herefter stoppes gæringen, og vinen hældes på flasker og proppes.

![Aftapning efter cirka et halvt års lagring. Foto: Claus Jørgensen](image4.jpeg))

Tidligere årgange var sødere og kunne betegnes som dessertvin,
hvorimod 2023-24 årgangen er mere syrlig.
I 2025 vil der blive lavet begge udgaver.

Samlet lagringstid: cirka seks måneder.
![Nu kan den færdige vin nydes i de helt rigtige omgivelser. Foto: Claus Jørgensen](image5.jpeg)

### Birkebobler

Birkeboblerne produceres p.t. kun i mindre mængder.

Produktionsstart:
Birkeboblerne produceres i starten som birkevinen
(dvs. lagres et halvt år, efter sukker og gær er tilsat).
Men gæringen stoppes ikke, når vinen kommes på flasker og kapsles.

Lagring:
Derefter opbevares flaskerne i et halvt år stående skråt på hovedet,
og mens de står sådan, drejes flaskerne med jævne mellemrum en lille smule.
I den tid udvikler boblerne sig pga. den fortsatte gæring.

Frysning:
Efter de to gange et halvt års lagring
fryses halsen på flaskerne ned til minus 35 grader.
Herefter "skydes" restgær og bundfald ud af flasken ved at afkapsle den.

Lagring:
Birkeboblerne tilsættes nu hjemmelavet birkesirup,
indtil vinen har den ønskede sødme.
Herefter kommes der prop i,
og vinen lagres igen i et halvt år, før den er klar til brug.

Arbejdet foregår -- ligesom med vinen --
i samarbejde med Bjarne Thougaard, Vinperlen.

Samlet lagringstid: mindst 18 måneder.

### Birkesirup

Birkesiruppen produceres p.t. kun i mindre mængder.

Produktion:
Birkesaften indeholder kun omkring 1% sukker fra naturens side
og bliver kogt ind i en brændefyret canadisk indkoger.
Derefter inddampes siruppen i en vakuum-inddamper,
indtil den består af omkring 60 procent sukker,
som er definitionen på sirup.
Herefter hældes den i beholdere.

::: {.callout-note}

#Kontakt
[OrØganic.dk](https://orøganic.dk/)  
**Mail** <clausoroe@icloud.com>  
**Tlf** 23 45 37 98

:::
